b'\n_START_ARTICLE_\nRonja, ry\xc3\xb6v\xc3\xa4rintyt\xc3\xa4r\n_START_PARAGRAPH_\nRonja, ry\xc3\xb6v\xc3\xa4rintyt\xc3\xa4r (ruots. Ronja R\xc3\xb6vardotter) on Astrid Lindgrenin kirja vuodelta 1981. P\xc3\xa4\xc3\xa4henkil\xc3\xb6 Ronja on tummatukkainen tytt\xc3\xb6, jonka is\xc3\xa4 on ry\xc3\xb6v\xc3\xa4ri.\n_START_SECTION_\nJuoni\n_START_PARAGRAPH_\nRonja asuu \xc3\xa4itins\xc3\xa4 Loviisan, is\xc3\xa4ns\xc3\xa4 Matiaksen ja t\xc3\xa4m\xc3\xa4n ry\xc3\xb6v\xc3\xa4rijoukkion kanssa Matiaksenlinnassa, joka sijaitsee Matiaksenmets\xc3\xa4ss\xc3\xa4. Ronja on kuin kotonaan mets\xc3\xa4ss\xc3\xa4, jossa asuu monenlaisia olioita, kuten ajattaria ja m\xc3\xa4nni\xc3\xa4isi\xc3\xa4. Ronja ei hyv\xc3\xa4ksy is\xc3\xa4ns\xc3\xa4 ammattia; h\xc3\xa4n j\xc3\xa4rkyttyy, kun kuulee is\xc3\xa4ns\xc3\xa4 olevan ry\xc3\xb6v\xc3\xa4ri._NEWLINE_Sin\xc3\xa4 y\xc3\xb6n\xc3\xa4, kun Ronja syntyi, salama iski linnan kahtia. My\xc3\xb6hemmin linnan toiseen puoliskoon muuttaa Matiaksen perivihollinen Borka vaimonsa Undiksen, poikansa Birkin ja oman rosvojoukkionsa kanssa. He nime\xc3\xa4v\xc3\xa4t sen Borkanlinnoitukseksi. Ronja yst\xc3\xa4vystyy Birkin, vihollisen pojan kanssa. Lapset seikkailevat kaksin mets\xc3\xa4ss\xc3\xa4 aamusta iltaan. He muuttavat luolaan asumaan. Lasten yst\xc3\xa4vyydelle eiv\xc3\xa4t hurjat is\xc3\xa4tk\xc3\xa4\xc3\xa4n mahda mit\xc3\xa4\xc3\xa4n. Ronjan ja Birkin tarina on tarina yst\xc3\xa4vyyden voimasta.\n_START_SECTION_\nElokuva\n_START_PARAGRAPH_\nRonjasta kertoo my\xc3\xb6s vuonna 1984 tehty ruotsalainen elokuva Ronja ry\xc3\xb6v\xc3\xa4rintyt\xc3\xa4r, jonka p\xc3\xa4\xc3\xa4osissa ovat Hanna Zetterberg ja Dan H\xc3\xa5fstr\xc3\xb6m. Sen on ohjannut Tage Danielsson. Elokuva palkittiin Berliinin elokuvajuhlilla.'